Lembah Wawasan Malaysia

**Lembah Wawasan Malaysia** (Jawi:‌ لمبه واوسن   مليسيا ; bahasa Inggeris: *Malaysia Vision Valley*; **MVV**) merupakan sebuah koridor pembangunan di barat Negeri Sembilan, Malaysia.

Koridor ini pertama kali diwujudkan pada tahun 2015 melalui usaha sama antara kerajaan-kerajaan Persekutuan dan negeri. Ia melibatkan dua daerah yang paling pesat membangun di Negeri Sembilan, iaitu daerah-daerah Seremban dan Port Dickson, dan merupakan kesinambungan daripada kawasan Kuala Lumpur Raya. Ia berkeluasan sekitar 1,534 km persegi, iaitu dua kali ganda lebih besar dari seluruh negara Singapura dan lebih kecil dari koridor Iskandar Malaysia di Johor.

## Latar belakang
Negeri Sembilan merupakan sebuah negeri yang  terletak hampir dengan Lembah Klang dan mempunyai keterhubungan yang baik melalui laluan-laluan utama. Oleh kerana keadaan Lembah Klang yang sudah tepu dengan pembangunan, trend urbanisasi telah dilihat merebak ke arah selatan saban tahun, didorong oleh pertambahan penduduk yang selalu berulang-alik dari Negeri Sembilan ke Kuala Lumpur dan Selangor untuk bekerja.  Keadaan topografi juga memainkan peranan dalam proses rebakan selatan ini, di mana koridor di antara Kuala Lumpur dan negeri itu secara relatifnya adalah agak landai berbanding di sebelah utara. Faktor-faktor ini membawa kepada  kesan tempias ekonomi yang ketara kepada Negeri Sembilan, khususnya di daerah-daerah Seremban dan Port Dickson di sebelah barat negeri tersebut. Kedua-dua daerah ini juga adalah sebahagian daripada Konurbasi Pertumbuhan Nasional.

Rancangan untuk melaksanakan pembangunan sebuah koridor ekonomi di barat Negeri Sembilan telah diusulkan sejak tahun 2009 melalui pelan induk yang dikemukakan oleh Sime Darby Property, namun begitu ia terpaksa diketepikan susulan kegawatan ekonomi global. 

Pada 21 Mei 2015, versi pertama koridor Lembah Wawasan Malaysia telahpun dilancarkan oleh Dato' Seri Mohamad bin Haji Hasan (mantan Menteri Besar Negeri Sembilan) dan Perdana Menteri keenam, Dato' Seri Najib Razak (juga merangkap Menteri Kewangan) di bawah Rancangan Malaysia Kesebelas, Rancangan Fizikal Negara (RFN) dan Dasar Pemodenan 45 Tahun Negeri Sembilan. Pelaksanaan koridor ekonomi baharu ini bertujuan untuk menyeimbangkan pembangunan di Lembah Klang, membangunkan barat Negeri Sembilan sebagai gerbang selatan kawasan Kuala Lumpur Raya dan memangkin pertumbuhan ekonomi pada peringkat negeri dan nasional secara drastik dengan memanfaatkan kesan tempias pembangunan Lembah Klang. Ia juga selari dengan wawasan jangka panjang Negeri Sembilan untuk menjadi sebuah negeri maju menjelang 2045.  Sime Darby memainkan peranan sebagai entiti utama yang bertanggungjawab dalam merancang dan merealisasikan pembangunan koridor ini.

Projek ini tertangguh selepas kekalahan Barisan Nasional pada Pilihan Raya Umum ke-14. Selepas disemak dan distruktur semula, **Lembah Wawasan Malaysia 2.0.** (MVV2.0.), versi kedua dan terkini projek itu, telah dilancarkan pada 13 Disember 2018 oleh penyandang Menteri Besar, Dato' Seri Aminuddin Harun. Sejak itu, Perbadanan NS (NS Corp) merupakan badan berkanun yang bertanggungjawab dalam mewujudkan hala tuju, dasar dan strategi MVV, dan ia diperuntukkan untuk menyumbang sebanyak 15% kepada keluaran dalam negara kasar (KDNK) negara, dan dijangka akan mencipta sebanyak 600,000 peluang pekerjaan kepada warga Negeri Sembilan.

## Pelan pembangunan
Rancangan pembangunan versi terkini Lembah Wawasan Malaysia merangkumi enam lahan pembangunan (*parcel*), iaitu: 

* **Parcel A** - Taman Perindustrian Berteknologi Tinggi Negeri Sembilan 
* **Parcel B** - Wilayah Pintar 
***Parcel C** - Lembah Aeroangkasa Negeri Sembilan (NSAV)
***Parcel D** - Koridor Pesisiran Air dan Hab Maritim Bersepadu (IMWCC)
***Parcel E** - Zon Bebas dan Pelabuhan Kecerdasan Buatan (AI) Port Dickson
***Parcel F** - Lembah Semikonduktor Negeri Sembilan (NSSV)

## Lihat juga
* Iskandar Malaysia
* Koridor Pembangunan Sabah
* Koridor Raya Multimedia
* Koridor Tenaga Diperbaharui Sarawak
* Projek Nasional Malaysia
* Rancangan Malaysia Kesebelas
* Wilayah Ekonomi Koridor Utara
** The Greater Kedah 2050
* Wilayah Ekonomi Pantai Timur

## Rujukan